PATVIRTINTA

Lazdijų rajono savivaldybės tarybos

2016 m. gegužės d.

sprendimu Nr. 5TS-

**LAZDIJŲ RAJONO SAVIVALDYBĖS TERITORIJOS TVARKYMO IR ŠVAROS TAISYKLĖS**

**I. BENDROSIOS NUOSTATOS**

1. Lazdijų rajono savivaldybės teritorijos tvarkymo ir švaros taisyklės (toliau – Taisyklės) nustato bendruosius ir specialiuosius tvarkymo, švaros ir tvarkos palaikymo reikalavimus, privalomus visiems fiziniams ir juridiniams asmenims (toliau – Asmenys) jiems įstatymų nustatyta tvarka priskirtuose sklypuose bei tvarkomose teritorijose Lazdijų rajono savivaldybėje (toliau – Savivaldybė).

2. Taisyklių tikslas yra užtikrinti, kad Savivaldybės teritorijos būtų valomos ir tvarkomos užtikrinant sveikas, saugias ir palankias visuomenės gyvenimo sąlygas ir aplinkos sanitarinę būklę.

3. Savivaldybės administracija organizuoja, koordinuoja ir kontroliuoja Lietuvos Respublikos vietos savivaldos įstatymu priskirtų kelių, bendrojo naudojimo teritorijų, kapinių, želdinių, gatvių, šaligatvių, takų valymą ir priežiūrą.

4. Taisyklėse vartojamos sąvokos:

4.1. **Bendrojo naudojimo teritorijos –** tai keliai, gatvės, aikštės, šaligatviai, pėsčiųjų takai, automobilių stovėjimo aikštelės, autobusų stotelės, viadukai, tiltai, parkai, skverai, kapinės, paplūdimiai ir kitos visuomenės naudojamos vietos, už kurių švarą ir tvarką yra atsakinga Savivaldybės administracija.

4.2. **Priskirtos teritorijos –** žemės sklypai, įstatymų nustatyta tvarka suformuoti kaip nekilnojamieji daiktai ir įregistruoti Nekilnojamojo turto registre, bei teritorijų planavimo dokumentais, žemės valdos projektais suformuotos teritorijos.

4.3. **Tvarkoma teritorija** – tai priskirtos teritorijos, bendrojo naudojimo teritorijos, statinių, įrenginių apsaugos zonos, daugiabučių namų, individualių namų, įmonių, įstaigų ir organizacijų, bendrijų naudojami žemės sklypai ar teritorijos, kiemai ar statinių, reikalingų gyventojų ūkio ir buities reikmėms tenkinti, teritorija. Jeigu teritorijos nėra apibrėžtos teisės aktais, naudojamos teritorijos nustatomos iki gretimos teisės aktų nustatyta tvarka priskirtos ar naudojamos teritorijos, bet ne daugiau kaip 20 metrų nuo pastatų išorinių atitvarų. Prie tvarkomos teritorijos taip pat priskiriamos pastatui priskirtų buitinių atliekų ir antrinių žaliavų rūšiavimo konteinerių stovėjimo aikštelės.

4.4. **Teritorijų tvarkytojai –** už švarą ir tvarką atsakingi Savivaldybės teritorijoje esančio kilnojamojo ir nekilnojamojo turto savininkai arba kiti fiziniai ar juridiniai asmenys, užsienio organizacijos, juridinių asmenų ar užsienio organizacijų filialai, kurie naudoja kilnojamąjį ar

2

nekilnojamąjį turtą įstatymų, administracinių teisės aktų, teismo sprendimų, sandorių ar kitu teisiniu pagrindu, renginių organizatoriai, prekybininkai ir pan. (įstaigos, jų filialai, įmonės, gamyklos, maldos namai, kariniai daliniai, visuomeninės ir politinės organizacijos, neatsižvelgiant į jų pavaldumą, vaikų mokymo ir ugdymo įstaigos, daugiabučių namų savininkų bendrijos, administratoriai, garažų ir sodininkų bendrijos, individualiųjų namų žemės sklypų savininkai, Savivaldybės administracija arba šių asmenų sutarčių pagrindu pasirinkti teritorijos tvarkymo paslaugų teikėjai).

4.5. **Statyba** – veikla, kurios tikslas – pastatyti (sumontuoti, nutiesti) naują, rekonstruoti, remontuoti ar griauti esamą statinį.

4.6. **Statybos darbai** – visi darbai, atliekami statant, rekonstruojant, remontuojant arba griaunant statinį (žemės kasimo, mūrijimo, betonavimo, montavimo, pamatų ir stogų įrengimo, stalių, apdailos, įrenginių paleidimo ir derinimo).

4.7. **Statyba ūkio būdu** – statybos organizavimo būdas, kai Statybos darbai atliekami ir tinkamas naudoti statinys sukuriamas statytojo rizika, nesudarius rangos sutarties, naudojant statytojo darbo jėgą, jam priklausančius statybos produktus, įrenginius.

4.8. **Statybvietė** – statinio Statybos darbų vieta (teritorija, kurios ribos nustatomos statinio projekte atsižvelgiant į vykdomus statybos darbus ir kuri gali sutapti ar nesutapti su statybos sklypo ribomis). Nesutapimo atveju statybvietės dalimi taip pat laikomas žemės plotas, kurio statytojas nevaldo nuosavybės teise arba nevaldo ir nenaudoja kitais Lietuvos Respublikos įstatymų nustatytais pagrindais ir kurio ribas nustato statytojo ir šio žemės ploto savininko (ar asmens, disponuojančio žeme) sutartis.

4.9. **Želdinių tvarkymas –** medžių, krūmų genėjimas, sausų, įlūžusių šakų išpjaustymas, piktžolių naikinimas, medžių (keliančių pavojų) išpjovimas, medžių, krūmų, gėlių sodinimas.

5.Kitos Taisyklėse vartojamos sąvokos suprantamos taip, kaip jos apibrėžtos Lietuvos Respublikos įstatymuose ir kituose galiojančiuose teisės aktuose.

**II. BENDRIEJI TERITORIJŲ TVARKYMO IR ŠVAROS REIKALAVIMAI**

6. Savivaldybės teritorijoje esanti žemė, nepriklausomai nuo nuosavybės formos, privalo būti naudojama tik pagal paskirtį, nurodytą šių teritorijų registravimo dokumentuose.

7. Asmenys privalo tvarkyti ir palaikyti švarą Tvarkomose teritorijose patys arba sudaryti sutartis su kitais asmenimis dėl tokių darbų atlikimo, arba per bendrojo naudojimo objektų valdytojus.

3

8. Jeigu kilnojamasis ar nekilnojamasis daiktas priklauso keliems asmenims, teritorijos tvarkymas priklauso visiems proporcingai pagal valdomą kilnojamojo ar nekilnojamojo daikto dalį. Nesant paskirstymo, atsakomybė tenka visiems asmenims solidariai.

9. Teritorijų tvarkytojai privalo:

9.1. nuolat užtikrinti švarą ir tvarką, valyti, tvarkyti, sušluoti, surinkti ir išvežti šiukšles, atliekas ir kitas nenaudojamas ar nereikalingas medžiagas ar daiktus;

9.2. tvarkyti ir valyti teritorijas ne mažiau kaip 2 kartus per mėnesį;

9.3. tvarkyti, genėti savo teritorijoje augančius želdinius, trukdančius kaimyninių sklypų savininkams, praeiviams, eismo dalyviams;

9.4. genėti ir kirsti medžius vadovaujantis Savivaldybės tarybos sprendimu patvirtintomis Lazdijų rajono savivaldybės želdinių apsaugos, priežiūros ir tvarkymo taisyklėmis;

9.5. miestų, miestelių bei kitų gyvenamųjų vietovių teritorijose žolę pjauti ne rečiau kaip 5 kartus per sezoną, neužstatytose teritorijose – ne mažiau kaip du kartus per sezoną, pirmą kartą iki liepos mėnesio 1 dienos, antrą kartą – iki rugsėjo 15 dienos;

9.6. prižiūrėti, kad miestų, miestelių bei kitų gyvenamųjų vietovių teritorijose neaugtų savaiminiai krūmai ir piktžolės;

9.7. žemės ūkio paskirties sklypuose žolę nupjauti iki einamųjų metų liepos 1 dienos;

9.8. pasnigus valyti sniegą, užtikrinant saugų pėsčiųjų eismą, specialiojo transporto priemonių privažiavimą prie teritorijoje esančių bendrojo naudojimo objektų (atliekų surinkimo konteinerių, įėjimų į pastatus);

9.9. susikaupusį sniegą krauti ant šaligatvio krašto ne arčiau kaip 1 m atstumu nuo medžių, apšvietimo atramų, šviesoforų, priešgaisrinių įrenginių, lietaus nuotekų, kanalizacijos šulinių ir įvažiavimo kelių ir taip, kad netrukdytų transporto priemonių ir pėsčiųjų eismui;

9.10. nuo lietaus nuotekų ir kanalizacijos šulinių grotelių valyti ledą ir sniegą;

9.11. valant sniegą ir ledą nuo gyvenamųjų namų, pastatų stogų, lietaus vamzdžių ir balkonų, laikytis darbo saugos reikalavimų: aptverti pavojingą teritoriją, nesugadinti komunikacijos ryšių ir elektros tinklų, apsaugos įrangos, laidų, šviestuvų, radijo ir televizijos antenų, želdinių, statinių fasadų.

**III. TVARKYMO IR ŠVAROS REIKALAVIMAI VYKDANT STATYBOS DARBUS**

10. Statybos darbus vykdančios organizacijos ar asmenys, vykdantys Statybą ūkio būdu, privalo užtikrinti, kad Statybos vietoje būtų palaikoma švara ir tvarka, atitinkanti higienos normų

4

reikalavimus, prižiūrėti statybos aikšteles ir įvažiuojamuosius kelius į jas, greta statybos objektų esančias gatves, šaligatvius, užtikrinti eismo dalyvių ir asmenų turto saugumą, išsaugoti gėlynus, vejas, medžius ir krūmus. Transportą privalo eksploatuoti taip, kad nebūtų teršiamos ir gadinamos gatvės. Jei teršimas neišvengiamas, keliai, gatvės ir šaligatviai sutvarkomi, nuplaunami kasdien darbui baigiantis. Statybos darbų vykdymo metu užterštas ir sugadintas gatves organizacijos ar asmenys privalo sutvarkyti savo lėšomis.

11. Žemės kasimo ir aptvėrimo darbai viešojo naudojimo teritorijose vykdomi vadovaujantis Savivaldybės tarybos sprendimu patvirtintu Leidimų atlikti kasinėjimo darbus Lazdijų rajono savivaldybės viešojo naudojimo teritorijoje (gatvėse, vietinės reikšmės keliuose, aikštėse, žaliuosiuose plotuose), atitverti ją ar jos dalį arba apriboti eismą joje išdavimo tvarkos aprašu. Jei Statybos darbų metu sugadinama greta statybos aikštelių esančių gatvių, šaligatvių, želdynų danga, gėlynai, medžiai ar kitokia įranga, juos atstato rangovinės organizacijos ar asmenys savo lėšomis.

12. Želdiniai Statybvietėje prižiūrimi vadovaujantis Lietuvos Respublikos aplinkos ministro patvirtintomis Želdinių apsaugos, vykdant statybos darbus, taisyklėmis.

13. Statybos darbų metu susikaupusių statybinių atliekų išvežimą iš Statybos darbų vietų į statybinių atliekų perdirbimo aikšteles organizuoja Statybos darbus atliekantys asmenys. Asmenys privalo turėti pažymas apie sutvarkytas statybines atliekas.

**IV. BENDROJO NAUDOJIMO TERITORIJŲ TVARKYMO IR ŠVAROS REIKALAVIMAI**

14. Bendrojo naudojimo teritorijų tvarkymą, valymą, priežiūrą ir jų aprūpinimą būtinomis priemonėmis (informaciniais stendais, šiukšliadėžėmis, poilsio suolais, tualetais ir kt.) organizuoja ir koordinuoja Savivaldybės administracijos seniūnijos. Mažosios architektūros elementų parinkimas bei jų atnaujinimas privalo būti suderintas su Savivaldybės vyr. architektu.

15. Bendrojo naudojimo teritorijos tvarkomos ir valomos nuo 6 iki 22 valandos, netrikdant viešosios rimties.

16. Bendrojo naudojimo teritorijoje privalo būti tvarkomi joje esantys želdiniai (medžiai, krūmai, veja, gėlynai), valomos šiukšliadėžės, šluojami šaligatviai, gatvės, automobilių stovėjimo aikštelės, pėsčiųjų ir dviračių takai, tiltai, viadukai, atliekų konteinerių stovėjimo vietos ir aikštelės.

17. Vykdant bendrojo naudojimo teritorijų priežiūrą ir tvarkymą, privaloma:

17.1. vasaros sezono metu (nuo balandžio 1 d. iki spalio 31 d. imtinai) nuolat:

17.1.1. rinkti šiukšles, valyti sąnašas, šienauti žaliąsias vejas, tvarkyti želdinius, rudenį sugrėbti arba sušluoti lapus, surinkti nukritusias šakas;

17.1.2. užtikrinti, kad reprezentacinių žaliųjų plotų žolės aukštis būtų ne didesnis kaip 10 cm;

5

17.1.3. nuo gatvių, šaligatvių, automobilių stovėjimo aikštelių, pėsčiųjų ir dviračių takų, tiltų, įvažiavimo į kiemus kelių nušluoti šiukšles, žemes, panaikinti dygstančias žoles ir samanas;

17.2. žiemos sezono metu (nuo lapkričio 1 d. iki kovo 31 d. imtinai) privaloma:

17.2.1. laiku valyti (šalinti) sniegą, barstyti smėlį ar kitas sniegą ar ledą tirpdančias priemones, nukapoti ledą, kad būtų užtikrintas saugus transporto ir pėsčiųjų eismas. Prasidėjus plikšalai, pagrindinės miesto gatvės privalo būti nedelsiant barstomos smėliu ar kitomis priemonėmis bei užtikrintas normalus transporto eismas ir pėsčiųjų saugumus bet kuriuo paros metu, neatsižvelgiant į oro sąlygas. Pirmiausiai barstomos sankryžos, perėjos, tiltai, viadukai, gatvės, kuriomis važiuoja viešasis transportas, viešojo transporto stotelės;

17.2.2. barstymui skirtas medžiagas laikyti tam skirtose talpyklose;

17.2.3. po žiemos, nutirpus sniegui ir ledui, surinkti ir išvežti gatvių priežiūros atliekas ir sąšlavas.

**V. TVARKOS IR ŠVAROS REIKALAVIMAI RENGINIŲ VIETOSE**

18. Savivaldybės viešosiose vietose renginiai organizuojami vadovaujantis Savivaldybės tarybos patvirtintais teisės aktais (Renginių organizavimo Lazdijų rajono savivaldybės viešosiose vietose tvarkos aprašu, Vietinės rinkliavos už leidimo organizuoti komercinius renginius Savivaldybei priklausančiose ar valdytojo teise valdomose viešojo naudojimo teritorijose išdavimą nuostatais) ir kitų teisės aktų reikalavimais.

19. Pirotechnikos priemonės renginiuose naudojamos laikantis Lietuvos Respublikos civilinių pirotechnikos priemonių apyvartos kontrolės įstatymo ir kitų teisės aktų reikalavimų. Draudžiama be Savivaldybės administracijos leidimo naudoti civilines pirotechnikos priemones masinio žmonių susibūrimo vietose (renginiuose, autobusų stotelėse, stotyse, turgavietėse, važiuojamosiose kelio dalyse, pėsčiųjų judėjimo zonose).

20. Organizatoriai privalo laikytis visų įsipareigojimų, nurodytų Savivaldybės išduotame leidime organizuoti renginį, Lietuvos Respublikos įstatymų, Savivaldybės teisės aktų ir šių Taisyklių reikalavimų.

21. Renginių vietoje prekiaujantis ar paslaugas teikiantis asmuo privalo:

21.1. prekybos vietą sukomplektuoti ir užstatyti pagal Savivaldybės administracijos išduotą leidimą ir jame nurodytą vietą. Baigus prekybą, sutvarkyti aplinką, atnaujinti dangą (jei buvo sugadinta) ir apie tai informuoti Savivaldybės administraciją;

6

21.2. prekybos vietoje bei aplink ją 5 metrų spinduliu užtikrinti tvarką, švarą, surinkti šiukšles, klientams aiškiai matomoje ir prieinamoje vietoje pastatyti (įrengti) valomą ir prižiūrimą ne mažesnę kaip 10 litrų talpos šiukšlių dėžę.

**VI. ATLIEKŲ TVARKYMO REIKALAVIMAI**

22. Visi atliekų turėtojai – individualių namų valdų, daugiabučių namų butų, sodų ir garažų valdų savininkai, įmonės, įstaigos, organizacijos ir būstą administruojančios įmonės privalo vadovautis Lietuvos Respublikos atliekų tvarkymo įstatymu ir Savivaldybės tarybos patvirtintomis Lazdijų rajono savivaldybės atliekų tvarkymo taisyklėmis.

23. Tvarkant atliekas, draudžiama:

23.1. užkasti statybinį laužą ir šiukšles;

23.2. vežti sąšlavas, šiukšles, įvairias atliekas, metalo bei statybinį laužą į laukus, miškus bei kitas ne tam skirtas vietas;

23.3. vežti atliekas į kitoms Teritorijoms priskirtus konteinerius;

23.4. į buitinių atliekų konteinerius pilti sąšlavas, skystas atliekas, pavojingas medžiagas, krauti medžių ir krūmų šakas bei lapus, nupjautą žolę, stambiagabarites atliekas;

23.5. į buitinių nuotekų šulinius versti statybinį bei metalo laužą, šlaką, pelenus;

23.6. deginti atliekas;

23.7. kaupti atliekas, statybinį laužą Tvarkomose teritorijose;

23.8. vežti atliekas į uždarytų sąvartynų ir šiukšlynų vietas.

24. Visos šalinamos atliekos turi būti išvežamos tik į tam skirtus sąvartynus, stambiagabaričių atliekų surinkimo aikšteles, o tinkamos panaudoti ir tvarkytinos atliekos – į tvarkymo, perdirbimo ir kompostavimo aikšteles.

**VII. PAPLŪDIMIŲ TVARKYMO, PRIEŽIŪROS IR APSAUGOS REIKALAVIMAI**

25. Paplūdimių ir jų maudyklų įrengimo, naudojimo, elgesio reikalavimai bei draudžiami veiksmai vandens telkiniuose ir prie jų nustatyti Savivaldybės tarybos sprendimu patvirtintose Žmonių gyvybės apsaugos Lazdijų rajono savivaldybės vandens telkiniuose bei žmonių saugaus elgesio vandenyje ir ant ledo taisyklėse.

26. Už paplūdimių priežiūrą yra atsakingi Savivaldybės administracijos  seniūnijų seniūnai.

27. Paplūdimiuose privalo būti pastatomos ar įrengiamos šiukšlių dėžės.

7

28. Paplūdimio teritorijoje būtina pastatyti viešuosius tualetus. Atstumas tarp viešųjų tualetų iki maudymosi vietų turi būti ne mažesnis kaip 50 m.

**VIII. REIKALAVIMAI DĖL ORO KOKYBĖS GERINIMO**

29. Atliekant teritorijų priežiūros, tvarkymo ir Statybos darbus, dėl kurių susidaro dulkės, privaloma naudoti drėkinimo įrenginius, o pervežant Statybos darbų, teritorijų tvarkymo atliekas, jas uždengti ir paviršius sudrėkinti.

30. Gatvės, įskaitant transporto žiedus, aikštės ir šaligatviai valomi prieš tai juos sudrėkinus (sausrų metu).

31. Esant nepalankioms taršos išsisklaidymo sąlygoms, privaloma nutraukti ar apriboti dulkėtumą didinančius darbus iki palankių teršalams išsiskaidyti meteorologinių oro sąlygų.

**IX. NUOTEKŲ TVARKYMO REIKALAVIMAI**

32. Savivaldybės teritorijoje nuotekos tvarkomos vadovaujantis Lietuvos Respublikos geriamojo vandens tiekimo ir nuotekų tvarkymo įstatymu.

33. Asmenys, individualiai tvarkantys nuotekas, privalo:

33.1. turėti ir ne mažiau kaip vienus metus saugoti dokumentus (nuotekų išvežimo ar analogišką sutartį, nuotekų perdavimo išvežimui aktus, važtaraščius ar kt., apmokėjimo už nuotekų išvežimą dokumentus), įrodančius, kad nuotekos iš nuotekų kaupimo rezervuarų ir (ar) septikų yra perduotos išvežti nuotekų vežimo paslaugas teikiančiam juridiniam asmeniui ar įmonei;

33.2. sudaryti sutartis su nuotekų vežimo paslaugas teikiančiu juridiniu asmeniu ar įmone, turinčiu teisę verstis tokia veikla;

33.3. 33.1 ir 33.2 papunkčių reikalavimai netaikomi Asmenims, įsirengusiems ir eksploatuojantiems nuotekų valymo įrenginius pagal aplinkosaugos reikalavimus (išskyrus septikus).

34. Savivaldybės administracijos atsakingi tarnautojai, Alytaus regiono aplinkos apsaugos departamento atstovai gali pareikalauti iš Savivaldybės teritorijoje esančių nuotekų vežimo paslaugas teikiančių juridinių asmenų ar įmonių bei individualiai nuotekas tvarkančių Asmenų pateikti jiems reikalingus dokumentus apie susidarančių nuotekų tvarkymą bei duomenis, reikalingus susidarančių nuotekų kiekiams nustatyti (įvertinti).

35. Reikalavimai nuotekų vežimui:

8

35.1. nuotekos iš septikų ir nuotekų kaupimo rezervuarų gali būti išvežamos tvarkyti tik į Savivaldybės teritorijoje esančius nuotekų valymo įrenginius. Vežėjai atitinkamai privalo turėti sutartis, sudarytas su valymo įrenginius eksploatuojančiomis įmonėmis;

35.2. nuotekas iš kaupimo rezervuarų ir septikų draudžiama pilti į aplinką arba vežti į mažus nuotekų valymo įrenginius, kuriuose jų negalima tinkamai apdoroti;

35.3. nuotekų iš kaupimo rezervuarų ir septikų išleidimas į nuotekų tinklus, dumblo džiovinimo aikšteles yra draudžiamas.

36. Nuotekų kaupimo rezervuarus ir tualetus dezinfekuoja, remontuoja ir privažiavimą prie jų garantuoja pastatų savininkai arba eksploatuojančios įmonės. Rezervuarai ir lauko tualetai turi būti išbetonuoti, su sandariais dangčiais, valomi pagal higienos reikalavimus.

**X. MĖŠLO IR SRUTŲ TVARKYMO REIKALAVIMAI**

37. Privačių valdų savininkai, tvartų savininkai ir ūkininkai, auginantys gyvulius, mėšlą kaupiantys atviroje mėšlidėje ar lauko rietuvėje, privalo užtikrinti, kad jo kaupimas ir laikymas nepakenktų kitiems asmenims.

38. Mėšlas ir srutos privalo būti tvarkomi vadovaujantis Lietuvos Respublikos aplinkos ministro ir Lietuvos Respublikos žemės ūkio ministro įsakymu patvirtintu Mėšlo ir srutų tvarkymo aplinkosaugos reikalavimų aprašu ir kitais teisės aktais, reglamentuojančiais mėšlo ir srutų tvarkymą.

39. Taisyklių 37–38 punktų vykdymo kontrolę ir laikymosi priežiūrą atlieka Savivaldybės administracijos Žemės ūkio ir melioracijos skyrius.

**XI. KITI REIKALAVIMAI**

40. Prekybos, paslaugų ir viešojo maitinimo (kavinių, restoranų, barų, klubų, greitojo maisto paviljonų, kaimo turizmo sodybų ir pan.) įmonių vadovai ir asmenys, vykdantys individualią veiklą ar veiklą pagal verslo liudijimus, privalo užtikrinti, kad jų įstaigos prieigose būtų tvarkinga ir švaru ir ne toliau kaip 3 metrų nuo pagrindinių durų atstumu būtų įrengta, valoma ir prižiūrima šiukšlių dėžė su pelenine. Už šiukšliadėžių švarą, plovimą, dezinfekavimą ir tinkamą jų išvaizdą (šiukšliadėžės turi būti nesulaužytos, nesulankstytos, neapipieštos ir pan.) yra atsakingi fiziniai ir juridiniai asmenys, kurių teritorijose jos pastatytos.

41. Asmenys, valdantys statinius nuosavybės teise ar kitais teisėtais pagrindais, privalo atlikti jų techninę priežiūrą, laiku juos remontuoti, prižiūrėti statinio fasadą, stogą ir cokolį taip, kad būtų užtikrinta estetiškai tvarkinga jų išvaizda ir atlikti kitus privalomus darbus, nustatytus statybos

9

techniniame reglamente STR 1.12.07:2004 „Statinių techninės priežiūros taisyklės, kvalifikaciniai reikalavimai statinių techniniams prižiūrėtojams, statinių techninės priežiūros dokumentų formos bei jų pildymo ir saugojimo tvarkos aprašas“. Aprašo vykdymo priežiūrą atlieka Savivaldybės administracijos direktoriaus įgaliotas asmuo.

42. Nenaudojami, nebaigti statyti, griūvantys statiniai turi būti aptverti ar kitomis priemonėmis užtikrinta, kad nebūtų galima į juos patekti ar kaupti juose atliekas. Neremontuotini statiniai nustatyta tvarka turi būti nugriauti. Šio punkto vykdymo kontrolę ir laikymosi priežiūrą atlieka Savivaldybės administracijos direktoriaus įgaliotas asmuo.

43. Netvarkomų, apleistų, nenaudojamų, griūvančių ar turinčių avarinės būklės požymių statinių ir įrenginių savininkai ar naudotojai privalo užtikrinti tvarką Tvarkomoje teritorijoje, jeigu nešvaros ir netvarkos priežastis yra tokių statinių ir įrenginių atliekos, susidariusios dėl statinių ir įrenginių nusidėvėjimo.

44. Prie gyvenamųjų namų, visuomeninės paskirties pastatų turi būti pritvirtintos nustatytos formos numerių lentelės ir laikikliai vėliavoms. Numerius ir laikiklius vėliavoms užsako, tvirtina bei atnaujina pastatų savininkai arba naudotojai, arba bendrojo naudojimo objektų valdytojai.

45. Gatvių sankryžose privalo būti įrengtos gatvių pavadinimų lentelės. Gatvių pavadinimų lentelių įrengimą organizuoja Savivaldybės administracija.

46. Visi daugiabučių gyvenamųjų namų butų savininkai, nuomininkai, gyventojai privalo laikytis daugiabučių namų savininkų bendrijų bei kitų organizacijų, administruojančių ir eksploatuojančių daugiabučius namus, priimtų įstatų ir namo vidaus tvarkos taisyklių.

47. Gyvūnai laikomi pagal galiojantį Lietuvos Respublikos gyvūnų gerovės ir apsaugos įstatymą, Valstybinės maisto ir veterinarijos tarnybos direktoriaus įsakymu patvirtintą Gyvūnų laikymo savivaldybių teritorijų gyvenamosiose vietovėse tvarkos aprašą ir Savivaldybės administracijos direktoriaus įsakymu patvirtintas Gyvūnų laikymo Lazdijų rajono savivaldybės teritorijos gyvenamosiose vietovėje taisykles.

48. Vedžiojant šunis, kates ir kitus gyvūnus, jiems priteršus, gyvūnų savininkai ar atsakingi asmenys privalo nedelsdami surinkti bei išvalyti ekskrementus.

49. Turgavietės tvarkomos pagal Lietuvos Respublikos sveikatos apsaugos ministro patvirtintas Geros higienos praktikos maisto produktų turgavietėms taisykles.

50. Kapinės tvarkomos ir eksploatuojamos vadovaujantis Lietuvos Respublikos Vyriausybės patvirtintomis Kapinių tvarkymo taisyklėmis ir Savivaldybės tarybos sprendimu patvirtintu Leidimų laidoti išdavimo, laidojimo ir kapinių lankymo Lazdijų rajono savivaldybės teritorijoje tvarkos aprašu.

10

51. Deginant sausą žolę, nendres, šiaudus bei laukininkystės ir daržininkystės atliekas privaloma laikytis tvarkos, nustatytos LR Aplinkos ministro įsakymu patvirtintuose Aplinkos apsaugos reikalavimuose deginant sausą žolę, nendres, šiaudus bei laukininkystės ir daržininkystės atliekas.

**XII. DRAUDIMAI**

52. Asmenims draudžiama:

52.1. lietaus vandenį nuo pastatų stogų nuvesti į kaimyninę valdą, susikaupusį sniegą mesti, krauti, sustumti iš savo sklypo į kito asmens sklypą;

52.2. palikti netvarkomą, apleistą, nešienautą, apaugusią invaziniais augalais ir piktžolėmis nuosavybės teise priklausančią, nuomojamą ar kitaip valdomą žemę ar mišką;

53. Teritorijose draudžiama:

53.1. važinėti po želdynus (išskyrus aptarnaujantį transportą, mechanizmus), statyti bei laikyti transporto priemones žaliuosiuose plotuose, teršti kelių, gatvių, aikščių, šaligatvių, takų dangą;

53.2. užsiimti bet kokia veikla (įvairių atliekų, maisto produktų kaupimas), kuri gali sukelti aplinkos užterštumą ar skatintų parazitų ar graužikų veisimąsi;

53.3. sandėliuoti statybines ir teršiančias aplinką medžiagas;

53.4. sandėliuoti ir laikyti bet kokias medžiagas, kai medžiagos sandėliuojamos netvarkingai ir gadina estetinį vaizdą;

53.5. išpilti kurą, tepalus, kitus techninius skysčius į aplinką ir nuotekų tinklus arba palikti netvarkingą transporto priemonę ar jos dalis, teršiančias aplinką;

53.6. teršti aplinką neišvalytomis nuotekomis;

53.7. be Savivaldybės administracijos leidimo sandėliuoti statybines medžiagas ant kelių, gatvių, šaligatvių, želdynų, teršti juos statybinėmis atliekomis ir gruntu;

53.8. laužyti ir gadinti inventorių, įrengimus ir pastatus;

53.9. rašinėti, braižyti, piešti ant pastatų, tvorų ir kitų statinių ir įrenginių;

53.10. statyti laikinus statinius ir įrenginius be leidimo;

53.11. ardyti arba gadinti kelius, gatves, šaligatvius, dviračių, pėsčiųjų takus ir želdynus;

53.12. savavališkai įrengti technines eismo reguliavimo priemones (kelio ženklus, kelių ženklinimą ir kt.) viešosiose teritorijose be nustatyta tvarka išduoto leidimo, kartu su kelio ženklais įrengti papildomą informaciją, kurios įrengimo nenumato Kelių eismo taisyklės ir Kelio ženklų ir šviesoforų naudojimo standartai;

11

53.13. bendrojo naudojimo teritorijose laužyti ir kirsti medžius, krūmus, jų šakas, lapus bei žiedus, mindžioti gėlynus, skinti bei rauti gėles ir ardyti veją;

53.14. tvirtinti skelbimus ar kitokią informaciją ant medžių, krūmų, kelio ženklų, šviesoforų, informacinių nuorodų, skulptūrų, paminklų, atminimo lentų ir su jais susijusių įrenginių, stulpų, atramų, pastatų ir statinių bei kitose šiam tikslui nenumatytose vietose; Asmuo, atsakingas už

skelbime nurodytą veiklą, privalo užtikrinti, kad skelbimai nebūtų platinami šiam tikslui nenumatytose vietose;

53.15. įrengti, kabinti, statyti, dažyti ar kitaip tvirtinti ir eksploatuoti reklamines informacines iškabas, plakatus, reklaminius skydus, stovus, stendus ar kitokius viešuosius užrašus, negavus leidimo Savivaldybės administracijos nustatyta tvarka;

53.16. be Savivaldybės administracijos leidimo sodinti medžius, įrengti gėlynus ir kitus želdinius bendrojo naudojimo teritorijose;

53.17. kabinti ant medžių sūpuokles, virves ir skalbinius, kalti vinimis ar kitaip tvirtinti prie medžių reklaminius skydus, skelbimus bei bet kokius įrenginius;

53.18. naudoti bendrojo naudojimo teritorijose esančius žaliuosius plotus daržams;

53.19. kūrenti laužus ne tam pritaikytose vietose;

53.20. plauti transporto priemones gatvėse, aikštėse, parkuose, skveruose, paplūdimiuose, prie upės, ežero, daugiabučių gyvenamųjų namų kiemuose ir kitose tam tikslui nepritaikytose ar neskirtose vietose;

53.21. paplūdimių teritorijose statyti automobilius ne tam skirtose aikštelėse;

53.22. plauti skalbinius ir maudyti gyvūnus maudymosi vietose;

53.23. šiukšles palikti polietileniniuose krepšiuose ar kitoje taroje ne tam skirtose vietose;

53.24. gaudyti ir naikinti paukščius, žvėris, smulkiąją fauną, ardyti skruzdėlynus;

53.25. bendrojo naudojimo teritorijose ganyti gyvulius, paleisti paukščius ir šunis;

53.26. mėtyti nuorūkas, popierius, prekių pakuotę, atliekas, spjaudyti ar kitaip teršti ir šiukšlinti aplinką, laužyti suoliukus, dviračių stovus, eismo reguliavimo priemones, gadinti šiukšlių dėžes, konteinerius ir kitus bendro naudojimo įrenginius;

53.27. rūkyti parkuose, skveruose, paplūdimiuose, viešojo transporto stotelių paviljonuose,vaikų žaidimo aikštelėse;

53.28. vedant šunis, kates ir kitus gyvūnus (važiuojant, jojant žirgais) ir jiems priteršus, taip pat priteršus namo koridorių, balkoną, kitas bendrojo naudojimo vietas, transporto priemones, palikti ekskrementus. Gyvūnų savininkai ar atsakingi asmenys privalo nedelsdami surinkti bei išvalyti ekskrementus;

12

53.29. žaisti sportinius ar kitokius žaidimus, taip pat važinėti riedučiais ir riedlentėmis tam nepritaikytose vietose, važiuoti motorinėmis transporto priemonėmis ir mopedais šaligatviais, pėsčiųjų takais, žaliuosiuose plotuose;

53.30. dėti, laikyti ir kaupti daiktus, medžiagas ar atliekas, įrengti nuolatines ar laikinas vietas poilsiui, miegui ar gyvenimui po daugiabučių gyvenamųjų namų balkonais, parkuose, skveruose ar kitose žaliosiose zonose;

53.31. organizuoti renginius, nesuderinus su Savivaldybės administracija;

53.32. laikyti įvairią techniką, neeksploatuojamas, techniškai netvarkingas, paliktas be priežiūros transporto priemones ar jų dalis, kitą techniką, įrenginius ar jų dalis bei stambiagabaričius daiktus, išskyrus specialiai įrengtose aikštelėse;

53.33. dėti gėles ir vainikus žmonių žūties vietose eismo zonose;

53.34. nuotekų tinklus savavališkai prijungti prie centralizuotos nuotekų tvarkymo sistemos tinklų;

53.35. buitines nuotekas prijungti prie lietaus nuotekų tinklų ar drenažinės sistemos, išleisti į griovius, atvirus vandens telkinius;

53.36. esant individualiam pastatų (patalpų) šildymui, naudoti atliekas ar kitą netinkamą kurą.

54. Valant bendrojo naudojimo teritorijas, draudžiama:

54.1. naudoti medžiagas ir įrankius, gadinančius gatvių, šaligatvių asfaltbetonio, betono bei akmens dangą, gatvių ženklus bei kitus gatvių priklausinius, valant sniegą ir ledą nuo aikščių, šaligatvių ir pėsčiųjų takų mechanizuotu ar rankiniu būdu;

54.2. šluoti sąšlavas į lietaus kanalizacijos bei kitus požeminių inžinerinių tinklų šulinius, pilti į juos paplavas, purvą, pelenus, smėlį, sniegą, mesti ledą ir kitas atliekas;

54.3. kaupti sniegą važiuojamojoje gatvės dalyje;

54.4. sušluoti šiukšles ar kitokias atliekas po krūmais, ant žalių vejų bei gėlynų;

54.5. sniegą ir ledą, sumaišytą su žvyru ir smėliu, nuo šaligatvių ir pėsčiųjų takų mesti į transporto važiuojamąją kelio dalį.

**XIII. TAISYKLIŲ VYKDYMO UŽTIKRINIMAS IR ATSAKOMYBĖ UŽ JŲ PAŽEIDIMUS**

55. Taisyklėse nustatytų reikalavimų laikymosi kontrolę užtikrina Savivaldybės administracija, pavaldžios institucijos, tarnybos, įstaigos ir organizacijos, piliečiai pagal savo kompetenciją.

56. Fiziniai ir juridiniai asmenys, pažeidę Taisykles, yra baudžiami Administracinių teisės pažeidimų kodekso nustatyta tvarka.

13

57. Asmens patraukimas atsakomybėn neatleidžia jo nuo prievolės laikytis Taisyklių, pašalinti pažeidimo pasekmes ir atlyginti visus dėl to atsiradusius nuostolius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_